## La Generalitat presentarà davant el Comité Europeu de les Regions el Pla de xoc de residus activat després de les inundacions

*** Martínez Mus es reunix amb dirigents de la UE per a explicar les actuacions posades en marxa i aconseguix l’aval per a informar del pla en la Comissió de Medi Ambient del Comité de les Regions
* Ha assenyalat la importància d’executar projectes per a reduir l’impacte de fenòmens meteorològics extrems i ha reclamat “fons i un suport real del Govern”**

El conseller de Medi Ambient, Infraestructures i Territori, Vicente Martínez Mus, presentarà davant el Comité Europeu de les Regions de la Unió Europea el pla de xoc de gestió de residus activat per la Generalitat després de les inundacions del passat mes d’octubre.

Així ho ha confirmat el conseller després de mantindre diferents trobades a Brussel·les amb el cap d’unitat de la Comissió de Medi Ambient, Canvi Climàtic i Energia del Comité de les Regions de la Unió Europea (ENVE), José Fonseca, i amb la vicepresidenta del Comité de Medi Ambient, Clima i Seguretat Alimentària, Esther Herranz.

Durant les reunions ha explicat que la Generalitat ha creat un dispositiu “sense precedents” per a gestionar de manera eficaç més de 800.000 tones de residus generats per les riuades, “un desafiament que ha posat de manifest la necessitat de disposar d’un marc adequat per a afrontar situacions d’emergència derivades del canvi climàtic”.

El titular de Medi Ambient s’ha referit a algunes de les solucions que va posar en marxa l’executiu autonòmic en temps rècord, “com la creació de punts d’apilament local fins a l’habilitació de punts de transferència”. A pesar dels assoliments aconseguits, com la recuperació de fraccions valoritzables com matalassos, metalls i pneumàtics, “la quantitat de residus que acabarà en abocadors continua sent alta. Esta situació planteja un risc per a la gestió ordinària dels residus municipals, la qual cosa subratlla la urgència d’establir estratègies a llarg termini tant a la Comunitat Valenciana com en altres regions europees” ha incidit el conseller.

Un dels principals objectius de la visita de Martínez Mus a Brussel·les ha sigut buscar vies addicionals de finançament “ja que el macrocontracte de recollida de residus activat ha suposat un cost considerable per a la Generalitat, sense que es dispose d’un pressupost extraordinari del Ministeri de Transició Ecològica per a afrontar estos gastos i sense ser una competència autonòmica”. En este sentit, el titular de Medi Ambient ha reclamat “fons i un suport real del Govern per a implicar-se amb mesures més enllà que augmentar el límit d’endeutament”.

Al llarg de les diferents trobades que ha mantingut, el conseller ha plantejat la necessitat d’executar actuacions que “faciliten la gestió de residus en cas de futures emergències similars”. Entre estes mesures, Martínez Mus ha destacat “la instal·lació d’incineradores en cada una de les tres províncies de la Comunitat Valenciana”, la qual cosa permetria la valorització energètica dels residus. Estes instal·lacions, presents en regions comunitàries referents, “no solament reduirien el volum de residus que acaben en abocadors, sinó que també contribuirien a la producció d’energia, mitigant així l’impacte ambiental”, ha remarcat el conseller. La instal·lació d’estes tres incineradores té un cost estimat de 300 milions cada una.

D’altra banda, el conseller de Medi Ambient ha assegurat que la Generalitat s’ha compromés a treballar “en la creació d’abocadors d’emergència, que permetrien gestionar adequadament els residus en el cas de futures catàstrofes naturals”. Estos abocadors, dissenyats per a facilitar el maneig de residus en situacions crítiques, “estalviarien costos de transport i permetrien una gestió més eficient i ràpida de les deixalles”. “Calculem que cada un d’estos abocadors necessita 20 milions d’euros i és fonamental que disposem de gastos extraordinaris per a sufragar estos projectes, així com totes les actuacions que hem dut a terme estos mesos”, ha sentenciat Martínez Mus.

Fecha: 20/03/2025